Broj: 711-I-829-M-132/22-02-17

Zagreb, 9. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Angela Matticha, općinskog načelnika Općine Višnjan- Visignano,** za davanjem mišljenja Povjerenstva, na 163. sjednici, održanoj 9. ožujka 2022., daje sljedeće:

**MIŠLJENJE**

1. **Član Općinskog vijeća Općine Višnjan – Visignano, osoba zaposlena u Jedinstvenom upravnom odjelu te pročelnica Jedinstvenog upravnog odjela Općine Višnjan – Visignano nisu obveznici iz članka 3. ZSSI/21-a, koje bi obvezivale odredbe navedenog Zakona.**
2. **Upućuje se obveznika da se sa zahtjevom za tumačenje koje su funkcije nespojive s istodobnim obnašanjem dužnosti i poslova iz točke I. izreke obrati Ministarstvu pravosuđa i uprave koje tumači odredbe Zakona o lokalnim izborima i Zakona o službenicima i namještenicima u lokalnoj i područnoj (regionalnoj) samoupravi.**

Obrazloženje

Zahtjev za davanjem mišljenja Povjerenstva podnio je Angelo Mattich, općinski načelnik Općine Višnjan - Visignano. U knjigama ulazne pošte Povjerenstva zahtjev je zaprimljen 3. ožujka 2022. pod poslovnim brojem 711-U-3414-M-132/22-01-3, povodom kojeg se vodi predmet broj M-132/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI/21-a, stoga je Angelo Mattich povodom obnašanja dužnostiopćinskog načelnika Općine Višnjan - Visignano dužan pridržavati se odredbi navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje Povjerenstva može li član Općinskog vijeća Općine Višnjan - Visignano biti direktor trgovačkog društva kojem je osnivač Općina, postoji li zakonska zapreka da osoba zaposlena u Jedinstvenom upravnom odjelu Općine Općine Višnjan - Visignano bude direktor u navedenom trgovačkom društvu, te može li pročelnica Jedinstvenog upravnog odjela Općine Višnjan - Visignano biti direktorica Turističke zajednice na nepuno radno vrijeme.

Povjerenstvo bi tumačilo postavljeni upit u pogledu direktora trgovačkog društva u vlasništvu Općine, zakonskog obveznika z članka 3. stavka 1. podstavka 39. ZSSI/21-a, ukoliko bi se tražilo mišljenje može li direktor navedenog trgovačkog društva istodobno biti član Općinskog vijeća Općine Višnjan – Visignano, što ovdje nije slučaj.

Naime, član Općinskog vijeća Općine Višnjan – Visignano nije obveznik u smislu odredbi ZSSI/21-a, već obnaša drugu javnu dužnost izvan kruga obveznika određenim navedenim Zakonom, dok su osoba zaposlena Jedinstvenom upravnom odjelu te pročelnica Jedinstvenog upravnog odjela Općine Višnjan – Visignano službenici u jedinici lokalne samouprave, na koje se povodom obnašanja navedene dužnosti te izvršavanja službeničkih poslova ne primjenjuju odredbe ZSSI/21-a.

U odnosu na člana predstavničkog tijela, ukazuje se da su člankom 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisane nespojive s istodobnim obnašanjem dužnosti člana predstavničkog tijela jedinice lokalne i područne (regionalne) samouprave te pravne posljedice obnašanja nespojivih dužnosti. Navedenim člankom Zakona propisano je da član predstavničkog tijela, između ostalog, istodobno ne može biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela.

Nadalje, Zakon o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11., 04/18. i 112/19.) sadrži odredbe u sukobu interesa i ograničenjima u pogledu istodobnog obavljanja drugih poslova službenika u jedinici lokalne i područne (regionalne) samouprave.

S obzirom da je za mjerodavno tumačenje odredbi navedenih Zakona nadležno Ministarstvo pravosuđa i uprave, upućuje se obveznika da se sa zahtjevom za tumačenje koje su funkcije nespojive s istodobnim obnašanjem dužnosti člana Općinskog vijeća Općine Višnjan – Visignano, te obavljanjem poslova pročelnika i drugih službeničkih poslova u Jedinstvenom upravnom odjelu Općine obrati nadležnom državnom tijelu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Angelo Mattich, elektroničkom dostavom
2. Objava na internetskoj stranici Povjerenstva
3. Pismohrana